Mir!

Leto je okoli in ponovno se preizkušam s pisalom in polo papirja. Ciljam na to, da si karseda najbolje skrajšam čas, sočasno pa storim nekaj produktivnega. Namreč, lani ob takem času sem počel podobno in se spominjal svobode – dame, odete v belo, ki ti verjetno ni precej tuja. Prav nasprotno! Verjetno nekje v tandemu vozita kolo in kujeta načrt, kako bi ponovno oživela svet. Vsaj nekdo od nas si beli misli z nečim pametnim.

Medtem ko načrtujeta reformacijo, jaz le posedam za mizo in se smejim samemu sebi. Iz glave ne spravim ene same samcate ideje, na katero bi pisal. Po vsej verjetnosti neka psihološka blokada, saj menim (ne povedat profesorjem slovenščine), da so besede precenjene. Polaščam se ideje, da je pisanje le še ena brezupna zanka, ki v nikakršnem pomenu ne more pripomoči k doseganju miru. Pesimist v meni mi pravi, da nisi dosežen zlepa. To začinimo s par zapleti, z dobro mero korupcije, s čajno žličko diktatorske avtoritete in za menoj stojijo tisočletja dokumentirane zgodovine, ki zloglasno pravijo, da to ni boj, temveč mesarsko klanje, če si smem sposoditi besede našega pesniškega velikana. Najbolj ironično od vsega pa je to, da se vsaka vojna konča v sobi, za mizo, BREZ OROŽJA in z listom papirja. Moja teza, da pisanje ne omogoča miru, tukaj ne vzdrži, ampak naleti na tragikomično oviro: besede dijaka proti letom mirovnih pogodb, bitk, dokumentacij, prelite krvi, sporov … MIRU?

Ali potemtakem ravnokar končujem vojno s seboj?

Si za to, da obrneva nov list?

Spomni se pristanka na Luno, prvega poleta v vesolje. Potem pa se vrniva na realna tla. Neko univerzalno vodilo vsega je, da se počasi daleč pride. Torej, namesto da te iščemo v svetu, je bolje, da se zazremo vase in poiščemo svoj notranji Mir – svoj credo. Vem, majhen korak za človeštvo, ampak peklenski maraton za človeka. Žalostno je to, da notranjega miru verjetno nimamo. Resda si te interpretira vsak po svoje, a kako iskati nekaj, kar morda nikoli ni obstajalo …

Z vidika najstnika, po besedah mnogih bodočega intelektualca, lahko rečem, da miru že dolgo nisem izkusil. Trenutno sem v vicah na pol polnega in na pol praznega kozarca, kjer se slepo odločam med cedevito in kokakolo.

Pocukrana metafora za življenje pa, tako meni kot vsem drugim priložnostnim optimistom, ne pomaga obiloma. A ni še vse izgubljeno, Mir! Ni še vse izgubljeno …

Iz dneva v dan sem vedno bolj presenečen, kako »pozitivno« ljudje doživljajo ta naš svet. Od vrst pred koncertnimi dvoranami smo šli k vrstam pred cepilnimi kabinami; od ABC k PCT; od pristne sreče h karantenskemu sarkazmu, ki nas dobesedno drži pokonci.

Kljub svojemu preračunljivemu pesimizmu pa sem vedno bil zagovornik ironije in kvalitetnega humorja. Namreč, pravijo, da je smeh pol zdravja, in če se ne motim, je teh pičlih petdeset odstotkov prav dovolj, da govorimo o pozitivni oceni. Dvojka je več od ena, vse, kar je več od ena, pa je v moji knjigi opravljen izpit.

Trenutno sem pri 17. vprašanju tega preizkusa, pri katerem nestrpno čakam, da kazalca odbijeta konec teh mučnih 45 minut in s tem nov začetek življenja. Lahko bo to danes, morda jutri, mogoče celo čez deset let, morda petindvajset … Samo … Samo da ne bo nikoli. Ideja se sicer ne sklada z mojo miselnostjo, ampak prav v tem je čar, Mir! Ne rabi se! V največji zmešnjavi lahko najdemo svojo utopijo in se utopimo vanjo.

Malce bom ustavil monološkega Hamleta v sebi in te nekaj vprašal, Mir: Kdo si? Ali bolje, kaj si? Kje se srečava?

Verjetno te ne bom našel v Kabulu ali na ulicah Ljubljane ali, če sem res drzen, niti v glavah 7,8 milijarde ljudi. Ali pač? Ali je res potrebno vse to nemirno zbadanje? Vse to kričanje, bojevanje, ves ta nemir? Vse samo zato, da lahko na koncu vsega odvzamem soglasnik in samoglasnik? Retorično govorjeno, seveda. Odgovor bo, vsaj zame, še lep čas ostal neodkrit. (Kaj praviš? Spet ta ne- …) Evforiji bo seveda sledila beda, tako kot dnevu noč, soncu luna, dežju mavrica in konec koncev – življenju smrt (ali kot bi mnogi rekli – večni mir).

Če ne prej, bomo mirni, ko se naš list popiše. Ko se naredi zadnja vejica in poslednje končno ločilo. Idealen bi bil kak A0-format, v ogromni akti in s tisočerimi naslovi, poglavji, karakterji … Božansko! Komedijo pa raje prepustiva profesionalcem, kaj meniš, Mir?

**Dragi znanec!** Star sem rosnih 17, zato še dolgo ne prijatelj. Če sem popolnoma iskren, ne uspem prepoznati rdeče niti napisanega in niti me ne mika, da bi jo. Ni balada, še zdaleč ne elegija, sonetni venec pod nobenim pogojem. Bo to kar ostalo najino sporočilo v steklenici, kaj meniš? Z veseljem bi ti ga poslal priporočeno, a kaj ko vsak dan menjaš naslov … Naj te vsaj doseže naslednja misel … **Dom in Mir sta eno. Dom ni hiša, temveč par oči in utrip, ki nam ne dajo miru. Mir pa je spoznanje, da nas ta par oči in srce naredita kot doma.**

Mir s teboj!

Dejan